Lietotie termini:

1. kvalificēts noziedzīgs nodarījums pēc Krimināllikuma panta –Informācijas centra pārziņā esošajā valsts informācijas sistēmā „Kriminālprocesa informācijas sistēma” (turpmāk – Kriminālprocesa informācijas sistēma) un valsts informācijas sistēmas „Integrētās iekšlietu informācijas sistēma” apakšsistēmā „Noziedzīgo nodarījumu reģistrs” (turpmāk – Noziedzīgo nodarījumu reģistrs) reģistrēts/ievadīts noziedzīgs nodarījums, kas kvalificēts pēc Krimināllikuma panta, prim panta, daļas, prim daļas un punkta;
2. kvalificēts noziedzīgs nodarījums pēc piederības pie grupas objekta – Kriminālprocesa informācijas sistēmā un Noziedzīgo nodarījumu reģistrā reģistrēts/ievadīts noziedzīgs nodarījums, kas kvalificēts tikai pēc Krimināllikuma nodaļas;
3. Datu noliktavas risinājums – Informācijas centra uzturētais analītiskais rīks.

Statistiskos pārskatus gatavo, izmantojot Datu noliktavas risinājumu.

Statistiskajos pārskatos iekļauj:

* 1. datus no Noziedzīgo nodarījumu reģistra par kriminālprocesiem, kas uzsākti no 2005.gada 1.oktobra līdz 2010.gada 31.decembrim, un tajos reģistrētiem noziedzīgiem nodarījumiem;
	2. datus no Kriminālprocesa informācijas sistēmas par kriminālprocesiem, kas uzsākti no 2011.gada 1.janvāra, un tajos reģistrētiem noziedzīgiem nodarījumiem.
* Ja kriminālprocesā reģistrētie noziedzīgi nodarījumi kvalificēti pēc viena Krimināllikuma panta dažādām daļām, statistiskajos pārskatos tos uzskaita vienu reizi.
* Kvalificētos noziedzīgos nodarījumus pēc Krimināllikuma panta, kuriem kriminālprocesā pēc Krimināllikuma pantu kvalifikācijas ir dažādas smaguma pakāpes, statistiskajos pārskatos uzskaita pēc smagākā kvalificētā noziedzīgā nodarījuma.

Statistiskais pārskats par valstī reģistrētajiem noziedzīgajiem nodarījumiem, kas kvalificēti pēc Krimināllikuma panta un pēc piederības pie grupas objekta, iedalījumā pēc administratīvās teritorijas:

* noziedzīgo nodarījumu uzskaita pēc noziedzīga nodarījuma izdarīšanas adreses un atspoguļo pie attiecīgās administratīvās teritorijas;
* statistiskajā pārskatā par gada laikā valstī reģistrētajiem noziedzīgajiem nodarījumiem ietver noziedzīgus nodarījumus, kas kvalificēti pēc Krimināllikuma panta, un noziedzīgus nodarījumus, kas kvalificēti pēc piederības pie grupas objekta, par kuriem ziņas ievadītas Kriminālprocesa informācijas sistēmā un Noziedzīgo nodarījumu reģistrā no kārtējā gada 1.janvāra līdz 31.decembrim. Statistiskajā pārskatā netiek iekļauti noziedzīgi nodarījumi, par kuriem izmeklēšanu izbeidz, pamatojoties uz Kriminālprocesa likuma 377.panta 1. vai 2.punktu.

Statistiskais pārskats par personām, kurām ir tiesības uz aizstāvību:

* statistiskajā pārskatā atspoguļo fiziskas un juridiskas personas, attiecībā uz kurām Kriminālprocesa informācijas sistēmā ir ievadīts lēmums par kriminālprocesa uzsākšanu (ja kriminālprocesā figurē persona pret kuru uzsākts kriminālprocess, aizturēšanas protokols, lēmums par personas atzīšanu par aizdomās turēto, saukšanu pie kriminālatbildības, kriminālprocesa nosūtīšanu tiesai, procesa turpināšanu medicīniska/audzinoša rakstura piespiedu līdzekļu piemērošanai, kā arī prokurora priekšraksts par sodu un notiesājošs tiesas nolēmums;
* statistiskajā pārskatā neatspoguļo informāciju par personām, pret kurām kriminālprocess kopumā vai attiecīgais noziedzīgais nodarījums, kurā figurē persona, tika izbeigts pēc Kriminālprocesa likuma 377.panta 1.punkta un 2.punkta;
* personas, kurām ir tiesības uz aizstāvību vecums tiek skaitīts uz brīdi, kad tika izdarīts attiecīgais noziedzīgais nodarījums. Ja persona ir izdarījusi vairākus noziedzīgos nodarījumos, tad statistiskajā pārskatā tiek norādīts vecums, kādā persona izdarījusi pirmo noziedzīgo nodarījumu;
* gadījumos, kad persona ir izdarījusi vairākus noziedzīgos nodarījumus, kuros kvalifikācija atšķiras, statistiskā pārskata kopskaitā persona tiek norādīta vienu reizi. Statistiskajā pārskatā pēc Krimināllikuma pantiem, informācija par personu tiek atspoguļota pie katra Krimināllikuma panta. Mainoties kvalifikācijai, statistiskajā pārskatā tiek norādīta pēdējā, aktuālā kvalifikācija;
* statistiskā pārskata rezultātos tiek atspoguļoti dati par personām, kurām ir tiesības uz aizstāvību kopskaits, kā arī iedalījumā pēc šo personu veida (juridiska/fiziska), dzimuma (sieviete/vīrietis/dzimums nav noteikts) un vecuma grupas (nepilngadīga, pieaugušais).